ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 59/97 της 31ης Ιουλίου 1997 για την τροποποίηση του παραρτήματος XVII (Πνευματική ιδιοκτησία) της συμφωνίας ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη «η συμφωνία» και ιδίως το άρθρο 98,

Εκτιμώντας:

ότι το παράρτημα XVII της συμφωνίας τροποποιήθηκε με την απόφαση αριθ. 59/96 της Μεικτής Επιτροπής ΕΟΧ (1) 7

ότι πρέπει να ενσωματωθεί στη συμφωνία ο κανονισμός (ΕΚ) αριθ. 1610/96 του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με την καθιέρωση συμπληρωματικού πιστοποιητικού προστασίας για τα φυτοπροστατευτικά προϊόντα (2),

ΑΠΟΦΑΣΙΖΕΙ:

Άρθρο 1

Μετά το σημείο 6 (κανονισμός 1768/92 του Συμβουλίου ) του παραρτήματος XVII της συμφωνίας παρεμβάλλεται το ακόλουθο σημείο:

«6.Α 396 R 1610: Κανονισμός (ΕΚ) αριθ. 1610/96 του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με την καθιέρωση συμπληρωματικού πιστοποιητικού προστασίας για τα φυτοπροστατευτικά προϊόντα (ΕΕ L 198 της 8. 8. 1996, σ. 30.).

Οι διατάξεις του κανονισμού, για τους σκοπούς της παρούσας συμφωνίας, τροποποιούνται ως ακολούθως:

α) Στο άρθρο 3 παράγραφος 1 στοιχείο β) προστίθεται το ακόλουθο κείμενο:

" 7 για τους σκοπούς της παρούσας υποπαραγράφου και των άρθρων που αναφέρονται σ' αυτήν, η άδεια για τη θέση στην αγορά του προϊόντος η οποία έχει χορηγηθεί σύμφωνα με την εθνική νομοθεσία του κράτους ΕΖΕΣ θεωρείται ως άδεια που έχει χορηγηθεί σύμφωνα με την οδηγία 91/414/ΕΟΚ ή με ισοδύναμη διάταξη της εθνικής νομοθεσίας ενός κράτους μέλους της ΕΚ."

β) Το άρθρο 20 δεν ισχύει.

γ) Όσον αφορά την Ισλανδία και τη Νορβηγία, ο παρών κανονισμός ισχύει από τη 2α Ιανουαρίου 1998.

δ) Στο άρθρο 19 προστίθενται οι ακόλουθοι παράγραφοι:

"3. Εάν κάποιο κύριο δίπλωμα ευρεσιτεχνίας σε κράτος της ΕΖΕΣ λήξει, λόγω εκπνοής της ισχύος του, μεταξύ 8 Φεβρουαρίου 1997 και 2 Ιανουαρίου 1998, το πιστοποιητικό αρχίζει να ισχύει μόνο σε σχέση με το χρονικό διάστημα μετά την ημερομηνία δημοσίευσης της αίτησης πιστοποιητικού. Εν τούτοις, το άρθρο 13 ισχύει μόνο όσον αφορά τον υπολογισμό της διάρκειας του πιστοποιητικού.

4. Στην περίπτωση της παραγράφου 3, η αίτηση πιστοποιητικού πρέπει να υποβάλλεται εντός δύο μηνών από την 2α Ιανουαρίου 1998.

5. Πιστοποιητικό για το οποίο έχει γίνει αίτηση σύμφωνα με την παράγραφο 3 δεν εμποδίζει οιοδήποτε τρίτο μέρος το οποίο, μεταξύ της λήξης ισχύος του κυρίου διπλώματος ευρεσιτεχνίας και της δημοσίευσης της αίτησης πιστοποιητικού, έχει καλή τη πίστη χρησιμοποιήσει εμπορικά την εφεύρεση ή έχει προετοιμάσει σε σημαντικό βαθμό την εν λόγω χρήση, να συνεχίσει την εν λόγω χρήση."

ε) Επιπλέον, όσον αφορά το Λιχτενστάιν ισχύουν τα ακόλουθα:

Όσον αφορά την ένωση διπλωμάτων ευρεσιτεχνίας μεταξύ Λιχτενστάιν και Ελβετίας, το Λιχτενστάιν δεν θα χορηγεί πρόσθετα πιστοποιητικά προστασίας για φυτοπροστατευτικά προϊόντα όπως καθορίζονται στον παρόντα κανονισμό. Εν τούτοις, πιστοποιητικά για φυτοπροστατευτικά προϊόντα που έχουν χορηγηθεί από την Ελβετία ισχύουν στο Λιχτενστάιν από την έναρξη ισχύος της σχετικής νομοθεσίας στην Ελβετία.»

Άρθρο 2

Τα κείμενα του κανονισμού (ΕΚ) αριθ. 1610/96 στην ισλανδική και νορβηγική γλώσσα, τα οποία προσαρτώνται στις αντίστοιχες γλωσσικές εκδόσεις της παρούσας απόφασης, είναι αυθεντικά.

Άρθρο 3

Η παρούσα απόφαση αρχίζει να ισχύει την 1η Αυγούστου 1997, υπό την προϋπόθεση ότι έχουν πραγματοποιηθεί προς τη Μεικτή Επιτροπή ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 31 Ιουλίου 1997.

Για τη Μεικτή Επιτροπή του ΕΟΧ

Ο Πρόεδρος

E. BULL

(1) ΕΕ L 21 της 23. 1. 1997, σ. 11.

(2) ΕΕ L 198 της 8. 8. 1996, σ. 30.